《次韵史伯强》
宋代·周孚

金陵望京江，与子俱异乡。以胶投漆中，非子吾谁望。

平生山林愿，儿乳宁可断。招子独不来，同谁弋凫雁。

乖离念存没，一饭再三歇。往者十年梦，在者千里别。

寄声问平安，此去何时还。炽火暖浊酒，此盟安可寒。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。